stanford-oval/wikipedia huggingface dataset:
Otto Meri
Elämä ja ura

Meri syntyi Helsingissä ja varttui Patolassa. Koulunkäyntinsä hän kuitenkin aloitti Tampereella. Meri kirjoitti ylioppilaaksi Helsingin Suomalaisesta Yhteiskoulusta vuonna 2008.
Meri valmistui Helsingin yliopistosta valtiotieteen kandidaatiksi vuonna 2014 ja oikeustieteen maisteriksi vuonna 2015. Lisäksi hän on opiskellut politiikan tutkimusta ja oikeustiedettä Pohjois-Carolinan yliopistossa Ashevillessä, Yhdysvalloissa.
Suomen Asianajajaliiton asianajajatutkinnon Meri on suorittanut vuonna 2015. Meri väitteli tammikuussa 2023 oikeustieteen tohtoriksi Helsingin yliopistosta velvoiteoikeudesta aiheenaan: "Lain ja hyvän tavan vastaiset sopimukset: Sopimusoikeudellinen tutkimus kiellonvastaisista oikeustoimista ja niiden oikeusvaikutuksista"
Yliopistosta valmistumisensa jälkeen Meri työskenteli Dittmar & Indrenius Asianajotoimistossa vuosina 2015–2017. Hän työskenteli vuosina 2017–2019 kokoomuksen eduskuntaryhmässä lainsäädäntösihteerinä.
Meri sai varatuomarin arvonimen vuonna 2020. Vuosina 2020–2021 hän toimi sopimusoikeuden tutkijana Helsingin yliopistossa. Meri työskenteli vuosina 2022–2024 asianajajana Asianajotoimisto Hippi & Kallaskarilla. Vuodesta 2024 hän on toiminut asianajajana omassa toimistossaan, Asianajajatoimisto Otto Meri Oy:llä.
Poliittinen ura

Opiskeluaikana Meri toimi Helsingin yliopiston ylioppilaskunnan edustajiston jäsenenä sekä Oikean edustajistoryhmän puheenjohtajana.
Meri tuli valituksi Helsingin kaupunginvaltuustoon kokoomuksen ehdokkaana vuoden 2017 kuntavaaleissa 691 äänellä. Hänet valittiin kaupunginhallituksen varajäseneksi vuonna 2018. Lisäksi hän toimi ensimmäisellä valtuustokaudellaan kulttuuri- ja vapaa-aikalautakunnan jäsenenä ja Jääkenttäsäätiön hallituksen jäsenenä. Vuosina 2018–2022 Meri oli verotuksen oikaisulautakunnan jäsen ja vuosina 2019–2022 Uudenmaan liiton maakuntahallituksen jäsen.
Vuoden 2021 kuntavaaleissa Meri sai 1 088 ääntä ja tuli valituksi jatkokaudelle Helsingin kaupunginvaltuustoon. Hän on toiminut vuodesta 2022 kaupunkiympäristölautakunnan jäsenenä ja kokoomuksen valtuustoryhmän varapuheenjohtajana.
Meri oli ehdolla vuoden 2023 eduskuntavaaleissa Helsingin vaalipiirissä muttei tullut valituksi 3 062 äänellään.
Tammikuussa 2024 Meri oli yhtenä vastuuhenkilöistä Poliittiset lakot kiellettävä -kansalaisaloitteessa, joka esittää, että eduskunta ryhtyy toimiin poliittisten lakkojen kieltämiseksi. Aloitteeseen saatiin kerättyä tarvittavat 50 000 allekirjoitusta maaliskuussa 2024 ja se keräsi kaiken kaikkiaan yli 69 400 allekirjoitusta. Meri ja aloitteen muut vastuuhenkilöt luovuttivat aloitteen eduskuntaan toukokuussa 2024.
Poliittiset näkemykset

Meri kuvailee itseään oikeistoliberaaliksi. Hän ajattelee, että ihmisillä tulee olla vapaus elää minkälaista elämää haluavat elää, kunhan eivät rajoita muiden vapauksia.
Poliittiset näkemykset > Talouspolitiikka

Meri kannattaa tiukkaa taloudenpitoa ja hänen mielestä valtion tulisi ”keskittyä ydintehtäviinsä” eli koulutukseen, sosiaali- ja terveyspalveluihin, sisäiseen ja ulkoiseen turvallisuuteen sekä oikeuslaitokseen. Leikkaukset hän kohdistaisi ydintehtävien ulkopuolisiin menoihin.
Meri on kertonut tavoitteekseen kansankapitalismin edistämisen. Hänen mielestä osakesäästötilin ylärajaa tulisi nostaa ja pienet pääomatulot vapauttaa pääomatuloverosta.
Poliittiset näkemykset > Työmarkkinapolitiikka

Meren mielestä suomalaisia työmarkkinoita tulisi vapauttaa mm. poistamalla työehtosopimusten yleissitovuus ja lisäämällä paikallista sopimista. Hän kannattaa sunnuntain tuplapalkan poistamista työaikalaista mm. ravintola-alan yritysten aukioloaikojen laajentumisen ja työllisyyden lisäämisen takia.
Meri on tullut tunnetuksi ammattiyhdistysliikkeen kriitikkona ja ajaa mm. AY-liikkeen verovapauden lopettamista, poliittisten lakkojen kieltämistä sekä AY-jäsenmaksujen verovähennysoikeuden poistamista.
Poliittiset näkemykset > Oikeuspolitiikka

Meri lakkauttaisi lautamiesjärjestelmän.
Meri uskoo, että rangaistuksien sijaan päihdepolitiikassa tulisi keskittyä hoitoon. Hän kannattaa huumeiden käyttöhuoneiden sallimista ja huumeiden dekriminalisointia. Meren mielestä kannabiksen kieltolaki tulisi lopettaa sekä aloittaa kannabiksen tuotannon ja myynnin sääntely.
Poliittiset näkemykset > Kaupunkipolitiikka

Meri vastustaa kunnallisveron korotuksia. Hän kannattaa kaupungin taloudenpidossa priorisointia. Meren mielestä Helsingin tulisi keskittyä ennen kaikkea lakisääteisiin tehtäviinsä, "perusasioihin", eli mm. terveyskeskuksiin, kouluihin sekä päiväkoteihin. Hän on kritisoinut Helsingin avustuksia Gazaan, maksuttomien ehkäisyvälineiden tarjoamista nuorille ja muita vapaaehtoisia, toissijaisia menoja.
Meri ajoi pitkään Hitas-asuntojärjestelmän lakkauttamista. Hän on kritisoinut järjestelmää mm. siitä, että asuntoja hankitaan sijoitusasunnoiksi vuokraustarkoitukseen ja asuntojen saajien valitsemisesta arpomalla. Hän teki Hitasin lakkauttamisesta valtuustoaloitteen vuonna 2019 ja lopulta vuonna 2023 Helsingin kaupunginhallitus päätti järjestelmän lakkauttamisesta.
Kaupunginvaltuustossa Meri on tehnyt lisäksi valtuustoaloitteet mm. Lenininpuiston nimen muuttamisesta, valkoposkihanhien haittojen vähentämisestä, koirien tassuille haitallisen kalsiumkloridin käytön lopettamisesta kaupungin talvikunnossapidossa sekä talousarvioaloitteen Johanneksen kentän tekojääkentästä.
Poliittiset näkemykset > Muut kysymykset

Meri teki vuonna 2019 valtuustoaloitteen, jossa ehdotettiin maidon tarjoilun lopettamista Helsingin kouluissa, päiväkodeissa ja vanhainkodeissa. Hän perusteli aloitettaan niin ilmasto-, ravintosuositus- kuin kustannussyilläkin.
Meri pitää seksityötä hyväksyttävänä ja laillisena elinkeinona ja pitää sitä tasavertaisena muiden ammattien kanssa. Hänen mielestään sen esteenä ovat ummehtuneet moraalikäsitykset.
Vaalimenestys

| Kuntavaalit> Vuosi | Kuntavaalit> Kunta | Kuntavaalit> Äänimäärä | Kuntavaalit> Tulos | Kuntavaalit>  |
| --- | --- | --- | --- | --- |
| 2017 | Helsinki | 691 | Valittiin. |  |
| 2021 | Helsinki | 1 088 | Valittiin. |  |
| Eduskuntavaalit> Vuosi | Eduskuntavaalit> Vaalipiiri | Eduskuntavaalit> Äänimäärä | Eduskuntavaalit> Tulos | Eduskuntavaalit>  |
| --- | --- | --- | --- | --- |
| 2023 | Helsinki | 3 062 | Ei valittu. |  |
Yksityiselämä

Meri on ollut naimisissa vuodesta 2022 ja parilla on yksi lapsi (s. 2023). Perhe asuu Helsingin Kruununhaassa.
Kirjailija Veijo Meri on Meren isoisä. Entinen poliisiylijohtaja Olli Urponen on Meren isoisä äidin puolelta.
Meren sotilasarvo on yliluutnantti.
Toukokuussa 2024 Meri tuomittiin törkeästä liikenneturvallisuuden vaarantamisesta 75 päiväsakkoon. Hän oli ajanut 80 kilometrin nopeusrajoitusalueella 158 kilometrin tuntinopeutta.
Julkaisut

Lain ja hyvän tavan vastaiset sopimukset : sopimusoikeudellinen tutkimus kiellonvastaisista oikeustoimista ja niiden oikeusvaikutuksista.  (Väitöskirja)  Alma Talent Oy, 2023.  ISBN 9789-5214-4736-5
Yhdistysoikeuden perusteet.  Edita Lakitieto, 2024.  ISBN 9789-5137-8621-2
Aiheesta muualla

Otto Meren kotisivut
Asianajotoimisto Otto Meren kotisivut
Konttori (yhdysvaltalainen televisiosarja)

| Konttori> The Office |
| --- | --- |

Tyyli:  komedia
Kestoaika:  noin puoli tuntia
Luoja(t):  Alkuperäinen versio:  Ricky Gervais  Stephen Merchant  Muokannut: Greg Daniels
Pääosissa:   Steve Carell  Rainn Wilson  John Krasinski  Jenna Fischer  B.J. Novak  Melora Hardin  David Denman  Leslie David Baker  Brian Baumgartner  Kate Flannery  Angela Kinsey  Oscar Nunez  Phyllis Smith  Ed Helms  Mindy Kaling  Paul Lieberstein  Creed Bratton  Craig Robinson  Ellie Kemper  Zach Woods  Amy Ryan  James Spader  Catherine Tate  Clark Duke  Jake Lacy 
Alkuperämaa:   Yhdysvallat
Alkuperäiskieli:  Englanti
Verkko:   NBC   Nelonen  TV5
Esitetty:  24. maaliskuuta 2005 –  16. toukokuuta 2013
Tuotantokausia:  9
Jaksoja:  201
Säveltäjä(t):  Jay Ferguson
Aiheesta muualla
IMDb 
Konttori (The Office) oli yhdysvaltalainen NBC:n tuottama komediasarja, joka perustuu samannimiseen brittisarjaan. Sarja on kuvitteellinen dokumenttiohjelma paperitarvikkeita myyvän Dunder Mifflin -yhtiön konttorista Scrantonissa, Pennsylvaniassa.
Sarjaa tehtiin kaikkiaan yhdeksän tuotantokautta. Ensimmäinen jakso esitettiin Yhdysvalloissa 24. maaliskuuta 2005 ja viimeinen 16. toukokuuta 2013. Päänäyttelijä Steve Carell jätti sarjan seitsemännen tuotantokauden lopulla.
Juoni

Sarjassa seurataan Pennsylvanian Scrantonissa sijaitsevan paperiyhtiö Dunder Mifflinin sivukonttorin arkea. Konttorin johtaja Michael Scott (Steve Carell) on naiivi, lapsenmielinen ja tökeröä huumoria alati kylvävä mies, joka aiheuttaa alati päänvaivaa niin alaisilleen kuin yhtiön johtoportaisiin. Konttorin sisällä käydään niin riitoja, rakkaussuhteita, kisailuja kuin palavereja, jotka harvoin liittyvät itse myyntityöhön.
Näyttelijät

| 0 | 1 | 2 |
| --- | --- | --- |
|  Steve Carell   | … |  Michael Scott   |
|  Rainn Wilson   | … |  Dwight Schrute   |
|  John Krasinski   | … |  Jim Halpert   |
|  Jenna Fischer   | … |  Pam Beesly   |
|  B. J. Novak   | … |  Ryan Howard   |
|  Brian Baumgartner   | … |  Kevin Malone   |
|  Angela Kinsey   | … |  Angela Martin   |
|  Phyllis Smith   | … |   Phyllis Lapin   |
|  Kate Flannery   | … |  Meredith Palmer   |
|  Leslie David Baker   | … |  Stanley Hudson   |
|  Mindy Kaling   | … |  Kelly Kapoor   |
|  Paul Lieberstein   | … |  Toby Flenderson   |
|  Creed Bratton   | … |  Creed Bratton   |
|  Oscar Nuñez   | … |  Oscar Martinez   |
|  Melora Hardin   | … |  Jan Levenson   |
|  David Denman   | … |  Roy Anderson   |
|  Rashida Jones   | … |  Karen Filippelli   |
|  Ed Helms   | … |  Andy Bernard   |
|  Craig Robinson   | … |  Darryl Philbin   |
|  James Spader   | … |  Robert California   |
Aiheesta muualla

Wikimedia Commonsissa on kuvia tai muita tiedostoja aiheesta .
Sarjan viralliset sivut (englanniksi)
| n k Parhaan komediasarjan Primetime Emmy -palkinto |
| --- | --- |
 Murphy Brown (1990)  Terveydeksi (1991)  Murphy Brown (1992)  Seinfeld (1993)  Frasier (1994)  Frasier (1995)  Frasier (1996)  Frasier (1997)  Frasier (1998)  Ally McBeal (1999)  Will & Grace (2000)  Sinkkuelämää (2001)  Frendit (2002)  Kaikki rakastavat Raymondia (2003)  Sukuvika (2004)  Kaikki rakastavat Raymondia (2005)  Konttori (2006)  30 Rock (2007)  30 Rock (2008)  30 Rock (2009)  Moderni perhe (2010)  Moderni perhe (2011)  Moderni perhe (2012)  Moderni perhe (2013)  Moderni perhe (2014)  Rouva varapresidentti (2015)  Rouva varapresidentti (2016)  Rouva varapresidentti (2017)
Kalle Kulmala

| Kalle Kulmala |
| --- | --- |

Kansanedustaja
 1.5.1924–20.10.1930  
Ryhmä/puolue:  STPV
Vaalipiiri:  Turun eteläinen
Henkilötiedot
Syntynyt: 27. syyskuuta 1891 Tammela
Kuollut: 4. marraskuuta 1936 (45 vuotta) Tukholma
Ammatti:  pienviljelijä
Kaarlo (Kalle) Albert Kulmala (27. syyskuuta 1891 Tammela – 4. marraskuuta 1936 Tukholma) oli suomalainen poliitikko, joka toimi STPV:n kansanedustajana vuosina 1924–1930. Kulmala pakeni Neuvostoliittoon vuonna 1930, jolloin kaikki STPV:n kansanedustajat määrättiin pidätettäväksi. Myöhemmin hän palasi salaa Suomeen SKP:n maanalaisissa tehtävissä ja kuoli Tukholmassa ollessaan paluumatkalla Neuvostoliittoon.
Elämä > Nuoruus

Tammelan Kalliossa syntyneen Kalle Kulmalan vanhemmat olivat talollinen Kaarle Kulmala (1861-1925) ja Serafia Enqvist (1857-1937). Hän kulki jo pikkupojasta lähtien isänsä mukana maa- ja metsätöissä. Käytyään pari vuotta kansakoulua Kulmala siirtyi 13-vuotiaana vakituisesti työelämään. Hän työskenteli muun muassa Forssa-yhtiön metsätyömailla. Vuonna 1907 Kulmala liittyi paikalliseen työväenyhdistykseen, jonka ohella hän vaikutti sosialidemokraattisessa nuorisoliitossa. Vuonna 1909 perhe muutti Kuusjoen Kuttilaan raivaamalleen uudistilalle. Sisällissodan aikana Kulmala oli perustamassa Kuusjoen punakaartia ja toimi vallankumousoikeuden sihteerinä. Huhtikuun puolivälissä hän lähti punapakolaisten mukana kohti Itä-Suomea. Kulmala joutui valkoisten vangiksi Hollolan Okeroisessa, josta hän päätyi Hennalan vankileirille. Kulmala sai 10 vuoden kuritushuonetuomion valtiopetoksesta, mutta hänet armahdettiin tammikuussa 1920.
Elämä > Kansanedustajana

Vapauduttuaan Kulmala hoiti perheensä kotitilaa, kunnes ryhtyi itsenäiseksi pienviljelijäksi. Kulmala omisti kaksi Kuttilassa sijainnutta tilaa, jotka myöhemmin siirtyivät hänen veljensä Evertin omistukseen. Hän oli Kurkelan kommunistisen työväenyhdistyksen puheenjohtaja sekä toimi Suomen Työmiehen ja Nuoren Työläisen avustajana. Kulmala valittiin Kuusjoen kunnanvaltuustoon 1921 ja eduskuntaan 1924. Vuonna 1925 Kulmala kävi salaa Moskovassa, jossa hän osallistui kielletyn SKP:n puoluekokoukseen. Eduskunnassa Kulmala tunnettiin puolueensa maatalousasiantuntijana. Hän oli myös puolustusvaliokunnan jäsen ja pääsi sen edustajana tutustumaan muun muassa Suojeluskuntain päällystökoulun toimintaan. Talvella 1930 Kulmasta tuli STPV:n eduskuntaryhmän puheenjohtaja, kun Mauritz Rosenberg pidätettiin. Kesäkuussa 1930 Kulmala joutui fasistisen Lapuan liikkeen sieppaamaksi. Hänet vietiin kotoaan lääninrajalle, jossa Kulmala päästettiin autosta, kun hän lupasi olla saapumatta eduskunnan seuraavaan istuntoon. Muilutuksen pääjehuna hääri Isidor Tuomenvirta, joka oli myös osallisena toimittaja Urho J. Kivisen sieppaukseen. Kun uusi sisäministeri Erkki Kuokkanen määräsi heinäkuun alussa kaikki STPV:n kansanedustajat pidätettäviksi painui Kulmala maan alle ja siirtyi Neuvostoliittoon.
Elämä > Neuvostoliitossa

Kulmalasta kuultiin seuraavan kerran tammikuussa 1931, jolloin hän Petroskoista lähettämässään kirjeessä kertoi olevansa töissä suksitehtaalla. Myöhemmin Kulmala työskenteli Repolan sovhoosin ja kombinaatin johtajana 1931-1932, opiskeli Petroskoin maatalouskoulussa 1932–1935 sekä toimi NKP:n Karjalan aluekomitean sihteerinä. Hän oli myös Moskovassa toimineen SKP:n keskuskomitean ulkomaanbyroon jäsen. Vuoden 1935 puoluekokouksessa Kulmala valittiin keskuskomitean politbyroon jäseneksi, jonka tehtävissä hän matkusti Suomeen maanalaiseen puoluetyöhön.
Elämä > Kuolema

Lokakuussa 1936 Kulmala lähti paluumatkalle Ruotsin kautta. Tukholmaan saavuttuaan Kulmala majoittui huoneeseen, jonka Ruotsin kommunistinen puolue oli hankkinut hänelle erään työläisperheen luota. Muutamaa päivää myöhemmin Kulmala löydettiin asunnostaan kuolleena. Lääkäreiden mukaan kuolinsyy oli sydänkohtaus. Kulmalalla ei ollut henkilöpapereita eikä hän myöskään ollut hakenut oleskelulupaa. Majapaikkaan saapuessaan hän oli ilmoittanut olevansa poliittinen pakolainen Kalle Kulmala, jonka muut Tukholmassa asuneet suomalaispakolaiset myöhemmin vahvistivat. Koska Kulmala ei ollut ilmoittautunut viranomaisille, epäiltiin hänen saapumisellaan olevan yhteys kaupungissa pidettyyn Kominternin asiamiesten salaiseen tapaamiseen. Kulmalan siunaustilaisuus pidettiin Tukholmassa Sandsborgskyrkogårdenin krematoriossa. Ny Dag -lehden mukaan paikalle oli saapunut lähes kolmesataa saattajaa, joiden joukossa suomalaisten kommunistien ohella oli muun muassa Ruotsin kommunistisen puolueen, Kansainvälisen Punaisen Avun sekä saksalaisten maanpakolaisten edustajia. Tilaisuudessa puhuivat Nils Björkman, Hugo Sillén ja Vilho Vuokko.
Perhe

Kalle Kulmalan veli oli kansanedustaja Jalmari Kulmala.
Teokset

Rosenberg, Mauritz; Kulmala, Kalle: Sotaa ja imperialismia vastaan : työläis- ja talonpoikaissotilaiden oikeuksien puolesta.  Kuopio:  Sosialistisen työväen ja pienviljelijäin eduskuntaryhmä, 1929.
Ritchie Torres

Ritchie Torres
Ritchie Torres (s. 12. maaliskuuta 1988 New York) on yhdysvaltalainen demokraattipuolueen poliitikko.
Torres valmistui Herbert H. Lehman High Schoolista vuonna 2006 ja opiskeli New Yorkin yliopistossa vuosina 2006–2007. Hän työskenteli virkamiehenä ja yhteisöjärjestäjänä. Torres istui New Yorkin kaupunginvaltuustossa vuosina 2014–2020 ja oli edustajana demokraattien kansallisessa puoluekokouksessa vuonna 2016. Hänet valittiin vuoden 2020 vaaleissa Yhdysvaltain edustajainhuoneeseen. Torres on afroamerikkalais- ja latinotaustainen. Hän on avoimesti homoseksuaalinen.
Dennis Rafkin

Dennis Rafkin (25. huhtikuuta 1944 Ruotsi – 14. maaliskuuta 2025 Turku) oli suomalainen ravintoloitsija ja talousneuvos. Hänet tunnettiin perustamistaan Pizzeria Dennis -ravintoloista, joita toimi Rafkinin kotikaupungin Turun lisäksi myös muun muassa Helsingissä ja Tampereella.
Dennis Rafkin syntyi Ruotsissa, jonne suomalaisia äitejä lähetettiin sota-aikana synnyttämään. Hänen äitinsä oli helsinkiläinen ja isä Venäjältä Viipuriin muuttanutta juutalaista sukua. Lapsuutensa ja nuoruutensa Rafkin vietti Helsingissä, jossa hän valmistui kondiittoriksi. Hän muutti Turkuun vuonna 1968 ja työskenteli aluksi leipurina Naantalissa, kunnes perusti pizzerian Turun Linnankadulle vuonna 1975. Rafkin myi yrityksensä vuonna 2008, jolloin siihen kuului yhteensä neljä ravintolaa sekä Kaarinassa toiminut leipomo. Yrityksen uusi omistaja ajautui konkurssiin vuonna 2022, mutta Rafkinin perhe osti konkurssipesältä takaisin Pizzeria Dennisin tuotemerkin. Dennisin poika Kim Rafkin avasi ravintolan jälleen Linnankadulla vuonna 2023.
Vuonna 1981 Rafkin hankki yhtiökumppaneineen huonokuntoisen Pikinytky-höyrylaivan ja teki siitä Turun ensimmäisen ravintolalaivan nimeltä Le Pirate, ”Merirosvo”.  Myöhempien omistajien aikana 1992 puurunkoinen laiva paloi ja upposi Aurajokeen.
Vuonna 1995 Rafkin perusti käsipallojoukkue HC Denniksen, joka voitti vajaan kymmenen vuoden aikana muun muassa kolme Suomen mestaruutta. Seuran toiminta lopetettiin keväällä 2005 Rafkinin heikentyneen terveydentilan vuoksi. Hän oli yksi Turun Palloseuran jääkiekkojoukkueen omistajista. Rafkinin pojanpoika Ruben Rafkin on jääkiekkoilija.
Julkisuudessa Rafkin on ollut mukana muun muassa Diili-televisiosarjassa Hjallis Harkimon neuvonantajana.
Dennis Rafkin kuoli 80-vuotiaana 14. maaliskuuta 2025 sairastettuaan pitkään.
Aiheesta muualla

Dennis Rafkinin elämäkerta Suomalaisen Kirjallisuuden Seuran sivuilla (maksullinen artikkeli)
Pizzeria Denniksen kotisivut (Arkistoitu – Internet Archive)
| --- | --- |
Auktoriteettitunnisteet: Henkilöt :  Kansallisbiografia  Yle
Hotel Adlon

Hotel Adlon Berliinissä.
Adlon vuonna 1995.
Hotel Adlon on yksi Saksan tunnetuimmista hotelleista. Se sijaitsee Berliinissä, Unter den Lindenin varrella ja Pariser Platzin laidalla lähellä Brandenburgin porttia. Hotelli kuuluu nykyisin Kempinski-hotelliketjuun.
Historia

Ensimmäinen Hotel Adlon rakennettiin vuonna 1907 Karl Friedrich Schinkelin suunnitteleman Palais Redernin paikalle. Hotellin rakennutti Lorenz Adlon, berliiniläinen viinikauppias ja ravintoloitsija. Hotel Adlon oli maailmansotien välisenä aikana Euroopan tunnetuimpia hotelleja. Siellä vieraili lukuisia kuuluisuuksia, kuten Louise Brooks, Charlie Chaplin, Herbert Hoover ja Marlene Dietrich.
Hotelli jatkoi toimintaansa läpi toisen maailmansodan, vaikkakin osa siitä muutettiin sotakenttäsairaalaksi Berliinin taistelun viimeisten päivien aikana. Hotelli selviytyi sodan ilmapommituksista ilman suuria vaurioita. Vuoden 1945 toukokuun 2. päivänä rakennuksen viinikellarista alkunsa saanut tulipalo tuhosi kuitenkin hotellin päärakennuksen täysin.
Sodan jälkeen Saksan demokraattinen tasavalta avasi hotellin jäljelle jääneen siipirakennuksen nimellä Hotel Adlon. Entisen hotellin Itä-Berliinin ja Länsi-Berliinin välille jäänyt, Pariser Platzin laidalla ollut päärakennus tuhottiin muiden aukiota reunustavien rakennusten tavoin.
Vuonna 1964 hotellirakennusta julkisivuineen kunnostettiin ja uudistettiin. Hotelli kuitenkin suljettiin 1970-luvulla ja lopulta purettiin vuonna 1984. Saksan jälleenyhdistyttyä hotellin kiinteistön osti länsisaksalainen investointiyhtiö. Paikalle rakennettiin alkuperäistä hotellirakennusta muistuttava uusi rakennus. Sen avajaiset pidettiin 23. elokuuta vuonna 1997 Saksan liittotasavallan presidentin Roman Herzogin johdolla.
Aiheesta muualla

Wikimedia Commonsissa on kuvia tai muita tiedostoja aiheesta .
Hotel Adlonin viralliset Internet-sivut (Arkistoitu – Internet Archive)
LeBron James
Varhaiselämä ja lapsuus

James syntyi 30. joulukuuta 1984 Yhdysvalloissa, Akronissa, Ohion osavaltiossa äitinsä Gloria Marie Jamesin ollessa 16-vuotias. Jamesin isä, Anthony McClelland on nykyään tunnettu rikollinen ja ei ole ollut Lebronin elämässä juurikaan mukana.  Jamesin lapsuuden aikana hänen äitinsä Gloria sekä Lebron itse muuttivat asunnosta toiseen Akronin naapurustoissa, samalla kun äidin oli vaikea löytää vakaata työpaikkaa. Glorian tajutessa perheensä huono tilanne, hän antoi lapsensa muuttaa Frank Walker -nimisen miehen ja hänen perheensä luokse. Paikallinen jalkapallovalmentaja tutustutti Jamesin koripalloon hänen ollessaan 9-vuotias.
James aloitti organisoidun koripallon pelaamisen viidennellä luokalla. Hän pelasi myöhemmin Amateur Athletic Union (AAU) sarjassa pelaavan Northeast Ohio Shooting Starsin joukkueessa.  Joukkueen kanssa James ja hänen lapsuudenystävänsä Sian Cotton, Dru Joyce III, and Willie McGee saavuttivat paikallista ja kansallista menestystä tällä tasolla. Ryhmä nimesi itsensä "Fab Four:ksi" samalla luvaten toisilleen, että pelaavat lukiotasolla samassa joukkueessa. Paikallista huomiota saaneen päätöksen jälkeen, James päätti liittyä katolilaiseen St. Vincent–St. Maryn lukioon, jossa suurin osa oppilaista oli valkoisia.
Lukioura > Amerikkalainen Jalkapallo

James pelasi koripallon lisäksi amerikkalaista jalkapalloa 3 ensimmäisenä opiskeluvuonnaan laitahyökkääjänä St. Vincent–St. Maryn lukion jalkapallojoukkueessa. Hän sai NCAA-yliopistotarjouksia muutamista I-divisioonan kouluista, kuten Notre Damen ja Ohion yliopistoista, jotka olivat kiinnostuneet Jamesista. Jamesin korkein sijoitus jalkapallossa oli hänen toisena opiskeluvuonnaan, kun The Fighting Irish jalkapallojoukkue pelasi osavaltion semifinaalissa. Koripallopelissään saaneen rannevamman takia James ei pelannut jalkapalloa viimeisenä opiskeluvuonnaan. Jotkut urheilujournalistit ja entiset pelaajat ovat spekuloineet Jamesin mahdollisesta urasta NFL:ssä.
NBA-ura > Tulokaskausi

Cleveland Cavaliers valitsi Lebron Jamesin ensimmäisen kierroksen ensimmäisellä varausvuorolla vuoden 2003 NBA-varaustilaisuudessa. Ensimmäisessä NBA-ottelussaan Sacramento Kingsiä vastaan LeBron James keräsi 25 pistettä 60% heittotarkkuudella, yhdeksän korisyöttöä ja kuusi levypalloa Cavaliersin hävitessä lukemin 106-92. Samalla tehden ennätyksen eniten pisteitä debyyttiottelussa, suoraan lukiosta varatulle pelaajalle.
Jamesista tuli kauden aikana NBA-historian nuorin yli 40 pistettä yhdessä ottelussa tehnyt pelaaja 41 pisteellään ottelussa New Jersey Netsiä vastaan. Ensimmäisellä NBA-kaudella hänen ottelukohtaiset tilastokeskiarvonsa olivat 20,9 pistettä, 5,9 syöttöä ja 5,5 levypalloa. Hänestä tuli Oscar Robertsonin ja Michael Jordanin ohella kolmas pelaaja NBA:n historiassa, joka ylitti tulokaskaudella 20 pisteen, viiden levypallon ja viiden syötön keskiarvon. Kauden päätteeksi James valittiin NBA:n vuoden tulokkaaksi kaikkien aikojen nuorimpana- sekä ensimmäisenä Cleveland Cavaliersin pelaajana. Cavaliers pelasi kauden voittosaldolla 35–47 parantaen edelliskauden saldoa 18 voitolla, muttei lopulta saavuttanut Jamesin avauskaudella pudotuspelejä.
NBA-ura > Kaudet 2004–2008: Nousu NBA:n supertähtien joukkoon > Kausi 2004-2005

Toisella kaudellaan James äänestettiin NBA:n tähdistöotteluun, jossa hän keräsi 13 pistettä, kahdeksan levypalloa ja kuusi korisyöttöä Idän voittaessa Lännen 125–115. Jamesista tuli kauden aikana NBA-historian nuorin tripla-tuplaan yltänyt pelaaja, nuorin 50 pistettä yhdessä ottelussa tehnyt pelaaja, (kun ottelussa Toronto Raptorsia vastaan 20. maaliskuuta James teki 56 pistettä) sekä nuorin ykköstähdistöviisikkoon valittu pelaaja. Jamesin toisen kauden tilastokeskiarvot olivat 27,2 pistettä, 7,2 syöttöä ja 7,4 levypalloa ottelua kohden. Cavaliers pelasi kauden voittosaldolla 42-40 ja paransi edelliskaudesta 7 voitolla, mutta jäi tälläkin kaudella pudotuspelien ulkopuolelle.